ዓለም የመቻቻል ባህልን ከኢትዮጵያ ሊማር ይገባል- የዓለም ቱሪዝም ድርጅት
 ዓለም ተቻችሎ የመኖር ባህልን  ከኢትዮጵያ ሊማር እንደሚገባ በተባበሩት መንግስታት የቱሪዝም ድርጅት ዋና ፀሐፊ ዶክተር ታሌብ ሪፋይ ገለጹ።ዋና ፀሐፊውን ጨምሮ በባህልና ቱሪዝም ሚኒስትር አቶ አሚን አብዱልቃድር የተመራ ልዑክ የቱሪዝም መዳረሻ የሆኑና በሰሜኑ የአገሪቷ ክፍሎች የሚገኙትን ሥፍራዎች ጎብኝተዋል።ዶክተር ታሌብ ”ኢትዮጵያን የጎበኘሁት ለመጀመሪያ ጊዜ ነው፡፡ ታሪካዊ መረጃዎችንና በሃይማኖታዊ ልዩነቶች ውስጥ ተቻችሎ የመኖር ባህልን በተግባር አይቻለሁ” ብለዋል።በአገሪቱ የሰፈነውን የሃይማኖቶችና የህዝቦች ተቻችሎ የመኖር ባህል ለዓለም ህዝቦች ትምህርት ሊሆን እንደሚችል ተናግረዋል።”የዓለማችን ህዝብ ይህን ማየት የሚገባው በመሆኑ ባገኘሁት አጋጣሚ ሁሉ ያየሁትን ታሪካዊና ሃይማኖታዊ የቱሪዝም መዳረሻዎች እንዲሁም ተቻችሎ የመኖር ባህሏን ለዓለም ለማሳወቅ ቃል እገባለሁ” ብለዋል።ኢትዮጵያ ከአፍሪካ ብቻ ሳይሆን በዓለም ጭምር የቱሪዝም መዳረሻ መሆን እንደምትችልም አመልክተዋል።የባህልና ቱሪዝም ሚኒስትር አቶ አሚን አብዱልቃድር የዋና ፀሐፊው ወደ አገሪቱ መምጣት የኢትዮጵያን ታሪክ፣ ባህልና የተፈጥሮ ጸጋ ከማስተዋወቅ አንጻር አስተዋጽኦው የጎላ ነው ብለዋል።በአዲስ አበባ ዩኒቨርሲቲ የኢትዮጵያ ጥናትና ምርምር ተቋም ዳይሬክተር ዶክተር አህመድ ሀሰን ኢትዮጵያ የበርካታ የቱሪዝም መዳረሻ መሆኗን ገልጸው ይህንኑ ጠብቆ ለትውልድ ማስተላለፍ ተገቢ መሆኑን ገልፀዋል።ዘርፉን ለማሳደግ ዩኒቨርሲቲዎች የድርሻቸውን እየተወጡ መሆኑንና የአዲስ አበባ ዩኒቨርሲቲም አበረታች ሥራ ማከናወኑን ጠቁመዋል።ልዑካኑ የቅዱስ ላሊበላን ውቅር አብያተ ክርስቲያናት፣ የአክሱም ሃውልት፣ የአክሱም ጽዮን ማርያም ቤተክርስቲያን፣ በከተማዋ የሚገኘውን ሙዚየምና የነጃሺ መስጊድን መጎብኘታቸው ኢዜአ ዘግቧል።